Napriek viacerým rokovaniam zástupcov Odborového zväzu školstva so zástupcami ministerstva školstva a ministerstva financií nebola do dnešného dňa uzatvorená dohoda na splnení našich požiadaviek, ktoré sme zdôraznili aj prostredníctvom protestu Školstvo v smútku – protest v čiernom.

1.   Zvýšiť tarifné platy všetkých zamestnancov školstva v rokoch 2025 a 2026 min. o 10%.

2. Legislatívne nastaviť odmeňovanie pedagogických a odborných zamestnancov RŠ, učiteľov VŠ a vedecko-výskumných zamestnancov tak, aby ich tarifné tabuľky automaticky začínali v prvom platovom stupni a prvej platovej triede na úrovni priemernej mzdy v národnom hospodárstve.

3. Legislatívne nastaviť odmeňovanie nepedagogických zamestnancov tak, aby ich tarifná tabuľka automaticky začínala v prvej platovej triede a prvom platovom stupni minimálnou mzdou.

4. Zjednotiť odmeňovanie všetkých zamestnancov regionálneho a vysokého školstva do jedného zákona o odmeňovaní.

5. Zjednotiť financovanie všetkých zamestnancov regionálneho školstva priamo z rozpočtu ministerstva školstva (presun osobných nákladov z originálnych pod prenesené kompetencie samosprávy).

6. Akceptovať zásadné pripomienky zväzu ku kurikulárnej reforme (umožniť obsah vzdelávania v štátnom vzdelávacom programe rozdeliť na ročníky).

Na včerajšom rokovaní Rady zväzu informoval minister školstva Tomáš Drucker o možných úsporách v rámci rezortu, ktoré však dokážu pokryť nami požadovanú valorizáciu platov v rokoch 2025 a 2026 len čiastočne. Poukázal aj na finančné problémy miest a obcí, ktoré podľa ZMOS nie sú schopné zabezpečiť požadovanú valorizáciu platov zamestnancov školstva v rámci svojich originálnych kompetencií. Aj napriek úsiliu ministra školstva nestačia finančné prostriedky, ktoré má k dispozícii, na vykrytie požadovanej valorizácie platov. Na realizáciu zvýšenia platov všetkých zamestnancov školstva v rokoch 2025 a 2026 min. o 10% je potrebné navýšiť finančné prostriedky zo štátneho rozpočtu. Preto žiadame predsedu vlády SR Roberta Fica a predsedu strany HLAS Matúša Šutaja Eštoka, ktorej nominant je minister školstva, o riešenie naliehavých problémov v slovenskom školstve.

Z tohto dôvodu vyhlásila Rada zväzu dňom 17. 12. 2024 štrajkovú pohotovosť s cieľom zdôrazniť pretrvávajúcu nespokojnosť s financovaním slovenského školstva a potvrdiť odhodlanie zamestnancov presadzovať požiadavky Odborového zväzu školstva aj prostredníctvom nátlakových aktivít vrátane štrajku.

O ďalších krokoch budeme našich členov a verejnosť včas informovať.

Pavel Ondek, predseda zväzu